Cesarhanmun/geonobi-data huggingface dataset:
地名: 報恩 (忠清道, 郡)
年: 1731.0

○左捕廳啓言: "昨年鞫獄時, 有逆贓道昌姪朴成建譏捕之命矣, 卽因成建友壻定配人表泰萬所告, 罪人成建, 自昆陽郡捉送, 而名載鞫案, 宜移送金吾。" 上允之。 自是, 連設鞫于本府, 問罪人成建。 先是, 捕廳問成建: "以盧夢瑞招, 言汝以道昌兄子住在道昌家門外。 又禁府羅將順金之招言: ‘傳道昌札於道昌之妾, 則朴姓人出給藥封。’ 外直羅將朴昌輝之招云: ‘道昌之子, 謂渠曰: "「道昌承款, 則族屬皆莫能保, 汝若周旋, 則當報恩也。」’ 重三之招云: ‘有人稱以朴昌輝族朴哨官, 求見昌輝。 故渠乃引入, 見其右手, 握紙包物。 問何物, 則稱以補氣之藥, 而仍給昌輝, 昌輝謂朴哨官曰: 「道昌在本府時, 則受刑不多, 用藥徑斃, 則人必疑之, 姑待親鞫上闕時, 當傳給順昌, 使之行藥。」 云。’ 道昌妾弟點尙之招言: ‘道昌飮毒致斃後, 族人朴哥往來於其兄家。’ 云, 道昌旣無子, 又無他侄, 而汝是道昌兄子, 道昌家事, 無不與知, 汝名旣出於夢瑞之招, 其餘各招, 或稱朴姓人, 或稱族屬云者, 皆指汝身, 則道昌逆謀, 爾豈不知乎? 使道昌徑斃者, 亦汝所爲也。" 成建供: "以道昌五寸姪, 居順天, 庚戌正月, 來依於道昌家, 夢瑞等, 自道昌妻娚鄭泰亨家, 運致許多錢緡於京中, 而矣身實無所知。 及道昌徑斃, 道昌妻使之逃避, 故恐怯逃躱, 是實。" 捕廳更問: "以汝招, 旣云: ‘目覩泰亨家錢緍運入之狀。’ 道昌妻亦使汝逃避者, 必有委折。 道昌家聚會謀逆者, 誰某, 使汝傳藥徑斃道昌者, 亦誰指敎?" 成建供: "行藥徑斃事, 矣身與世奎、點尙到點梅家, 點尙招來邏卒, 使矣身傳藥, 而其後道昌, 果徑斃。 道昌謀逆事, 則自戊申九月, 道昌與夢瑞、泰亨及異姓戚朴大江、泰亨同姓族姓鄭者、順天居金甲等, 晝宵聚謀。 其時順天營將新門外李姓人及鄭思孝之孽弟、龍山
              李生員、陽川
              李生員者, 亦來話, 各人密語, 皆以厥藥, 其已傳致否乎? 新門外李姓人忘其名, 而懸玉圈者, 亦來語曰: ‘汝爲謀主, 厥藥事必善爲之。’ 又有朴泰望者來言曰: ‘旣圖大事, 厥藥速傳於寡女也。’ 壯義洞
              李姓人者, 亦來言曰: ‘厥藥傳於寡女, 使之轉傳於尙宮也。’ 桃洞
              李兵使之弟又來言曰: ‘厥藥傳入尙宮, 用於東宮。’ 云。 藥則道昌使其奴四會、貴益, 傳於寡女。 寡女則稱道昌族屬, 而道昌買婢入送, 爲尙宮房子。" 云云。 至是, 設鞫嚴問, 成建供: "道昌謀逆情節, 旣納招於捕廳, 而同參之諸人, 或稱姓而不言名, 或稱號而不告居, 一如捕廳之招。" 又曰: "五六年前, 閔叅議者謂道昌曰: ‘每緣吾黨之敗, 官止於此, 不勝憤惋。 當與汝謀逆。’ 使道昌徑斃者, 卽道昌妻甥鄭興僑之取名喜山者及朴大江兩人也。" 仍不服。 成建所告諸人, 令捕廳發捕, 令李梫等, 與成建面質, 梫謂成建曰: "汝言戊申九十月間, 吾往道昌家, 而吾於丙午, 除北虞候, 戊申十二月還京, 爾言自歸虛妄也。" 遇命曰: "吾於壬寅, 出身爲備郞監察, 則生員之稱誤也。" 桓翼曰: "汝雖死中求生, 豈忍白地陷人?" 汝明曰: "盧夢瑞, 是吾素昧。" 聖翼曰: "汝詳見吾面, 更告眞僞。" 幷不服。 成建更招曰: "所謂閔叅議, 前招誤告, 明是尹叅議也。" 成建又供, 道昌謀逆表泰萬、鄭雲普、鄭世龜、丁喜泰, 無不參聞。 使道昌奴金伊, 載錢於泰亨家, 行藥於道昌, 是實。" 成建又與泰震面質曰: "汝與金寧泰, 豈不斂道昌屍乎?" 泰震曰: "吾與道昌, 本來有嫌, 表泰萬、車江, 則上年皆定配, 鄭雲普, 吾素昧也。 太萬要我同斂道昌屍, 而吾避不往矣。" 仍不服。 刑成建一次, 供: "龍山
              李生 卽泰震姑母夫, 朴泰望, 乃順天把摠朴昌茂也, 順昌, 卽閔叅議守廳奴也。 問道昌奴二太, 則可知。" 仍不服。 問二太, 二太不服, 與成建言相左。 成建與金甲面質, 成建曰: "汝自纏帒出藥時, 道昌婢俊葉、富全, 豈不參見乎?" 金甲不服。 朴大江與成建面質, 成建曰: "汝以道昌四寸, 來道昌家, 豈不曰吾旣入吏役, 當與汝同事乎?" 大江曰: "吾旣爲官吏, 豈與道昌者同謀乎? 戊申道昌之受刑監營也, 以吾所構陷, 至欲殺之云, 汝豈不知乎?" 仍不服。 鄭興僑與成建面質, 成建曰: "道昌豈不云: ‘李兵使之弟新門外李營將、芹洞
              李營將, 與我同謀, 汝宜同入。’ 則汝豈不曰: ‘吾家有定配人怨國者, 又有本官及本官親族之可與同事者。’ 乎? 興僑供: "所謂定配人, 卽宋司諫必恒, 而今已身故, 本官, 卽朴泰三, 而死於鞫獄。 吾之上京, 在於己酉冬, 則豈與道昌同事乎?" 仍不服。 問朴昌茂, 昌茂供: "矣身居順天, 與道昌相知, 而甲辰以後, 不與相面也。" 不服。 問富全, 富全供: "十六歲以後, 不復使役於道昌, 來居通津者, 已七年, 金甲則素昧。" 云, 不服。 更問成建, 成建供: "新門外李營將, 初招誤告, 今始覺之, 乃曾經順天營將兪一基也。" 獄久未決。 十月乙未, 鞫廳議啓言: "罪人李梫、李遇命所供明的, 李聖翼亦無可疑, 請幷放。 朴昌茂、富全, 亦無疑端, 鄭泰震旣施三次之刑, 二太亦施五次之刑, 別無違端, 請幷於登對時稟處。" 上允之。 後因金吾之獻議, 崔桓翼、李汝明、朴大江、金甲、朴昌茂、富全特放, 二太、鄭興僑竝配于邊遠。 鄭泰震、成建, 竝物故。
地名: 報恩 (忠清道, 郡)
年: 1733.0

○問李濟東曰: "報恩縣囚推罪人等之情節, 畢露於本道監司兵使合坐嚴訊之下。 汝父密通於汝之書封, 現捉於窺捕書中。 所謂某事指何樣事, 急來善處云者, 有何事機, 而何以善處耶? 汝弟台東亦已納供, 汝兄弟往來賊黨之家, 旣發他囚之招, 謀議情狀, 無隱直告。" 濟東供: "臣正月往善山地臣之外三寸金周燮家, 二月初還家, 則京居士人申㬛寄書, 通謁聖定科之奇, 故覓得路資於同鄕族人李公衡而上來, 再昨被捉矣。 臣父書中某事, 以臣之出賣先世祭田於李公衡諸族, 將欲呈官云, 似指此事, 而終未曉得。 臣之同邑相親人, 不過李公衡、安潝兩人, 而公衡之父, 與人訟田, 見屈疽發背, 臨死戒其子, 托臣以代訟, 故因與相親。 昨年至月, 且有推奴事, 往聞慶, 以防塞之令, 空還矣。 臣弟台東浮浪失性, 博奕飮酒, 常無在家之時, 其來往於賊黨家, 臣實不知矣。"

○更問李濟東曰: "京人約事之說, 報恩鄕中, 皆以汝爲可疑。 公衡之招, 亦以貴興與汝同時上來云, 則難掩謀議之迹。" 亦一一直招, 濟東供: "臣果有謀逆之心, 無同黨, 故聞貴興聚黨, 欲見未果, 仍上京以作火賊之說, 試言於食主人具廷臣, 廷臣聞而叱逐臣。 楊根
              李好仁臣曾不知, 戊申秋間逢着, 要寫大科正草, 而先諾於人, 故雖不寫給場中, 見臣誦傳他人文字, 謂臣才堪任事。 翌年訪好仁於楊根, 要請簡推奴, 好仁曰: ‘汝爲人可惜, 何必困苦於此事? 若從吾言, 當有好風吹之時, 汝可爲閫帥。’ 又言: ‘須讀兵書而來。’ 臣曰: ‘以戊申觀之, 君輩事何可信之?’ 好仁曰: ‘戊申天運不利之致也。’ 臣問其徒黨及將帥, 好仁曰: ‘將帥則吾自爲之, 吾之四寸曾經宣傳官李興仁卽主事。’ 云, 故臣果信之。 使貴興聚集徒衆, 不言與好仁相約之事, 京人則必不和應, 故不敢發說矣。"
地名: 報恩 (忠清道, 郡)
年: 1734.0

○誣人惡逆罪人南極伏誅, 籍産如法。 初, 鞫廳問極, 其供略如湖營所告。 又引安東人南相龍、東萊人李春澤、平海人金遂萬爲淸涼會中人, 又引比安人金光佐, 爲別契目六十人中首題之人。 又引安東人柳澄謂: "傳南挺明之書, 而納其書於行擔, 置之南聖雲館主人金尙文家。" 云。 鞫廳捕所告諸人, 問金尙文, 非尙文而乃昌孫也。 昌孫供: "元無南極行擔受置之事。" 問南挺明, 非挺明而乃斗精也。 斗精供: "初不與南極相識。" 云。 問權恪, 供: "南極則元不相知, 而前年有南挺明者, 自稱曾經修撰, 被謫蒙放, 路逢賊患云, 而來過臣家矣。" 問南雲紀, 供: "臣卽閔黯之壻, 而南極、南挺明, 俱是不知之人, 亦無淸涼山往來之事。" 問柳光遇, 非光遇而乃光弼也。 光弼供: "臣卽戊申賊李允幸之壻, 而南極、南挺明俱是素昧, 亦無淸涼聚會之事。" 極與斗精面質, 不相識, 又與恪面質, 極語多謊。 且以斗精爲雲紀, 至如柳澄、韓聖天及任先達則金吾郞遍行搜捕, 皆無其人。 更問極, 供: "斗精非挺明, 而挺明別有其人也。 柳澄則屢見於安東, 任先達則往來沙里浦, 韓聖天則乃名卜黃聖天。" 云。 極與光弼、雲紀面質, 俱不相識。 問閔元龜, 元龜卽黯之孽孫也。 元龜供: "初不知南極, 亦未嘗見淸涼。" 問鄭夢錫, 供: "初不知南極, 又不知有沙里浦, 亦無使船之事。" 極自知所告虛罔, 乘夜越獄而走。 蓋羅卒金興瑞受元龜帖, 給租錢, 與書吏金兌輝, 潛囑外直羅卒吳泰禧, 使解元龜與極之枷, 極因是而逃。 經日而就捕。 鞫廳更問, 極供: "臣之逃躱, 皆元龜所敎誘也。" 尋又變辭曰: "臣非目見淸凉會也, 特聞於黃道重輩, 而權恪謀逆則是實。" 問元龜, 供: "臣於前年, 見南極於李浹家, 而會者十五六人, 皆不知名。 極與浹約往淸凉, 而臣則有故不往。 其時暫見極, 故初供云不相識。" 極與元龜面質, 極之所擧淸凉會中人, 又與前供多違錯。 更問元龜, 元龜供: "租錢帖果成給, 而四寸若來留於金時賛家, 則使之覓去。" 云。 時賛卽李宇鼎墓奴, 而所謂四寸, 宇鼎之孫也。 卽戊申就拿者李道文之子, 兒名得喜者, 而元龜之嫡姑母子也。 捕廳捉來喜得, 則名郁馨云。 元龜又變辭曰: "豈可與南極輩共圖大事乎? 機張縣監權&#x256DA;使臣通書於李浹, 且謂臣曰: ‘吾以枳塞朴文秀外補, 而四忠尙不得伸枉。 如羅學川者, 爲鄭澔上疏。 於吾輩有誠款, 而又有如李萬維者, 久謫濟州, 南、老合勢則何事不可做乎? 蔚山府使安慶運、東萊府使鄭來周、梁山郡守名不知者亦同議。 其謀主則李浹、金瑞翰, 而浹欲於八月陵幸, 驅兵北上。’ 云。" 於是, 鞫廳大臣以下請對稟旨, 上曰: "此不過疑亂延拖之計也。" 金興慶曰: "曾於戊申有誣告尹淳等者, 而特命勿問。 今元龜所引, 亦何可輕疑乎?" 上曰: "&#x256DA;雖外補, 予豈以逆疑之?" 命更問元龜, 元龜變辭曰: "淸凉會臣果往參, 而裵胤休等, 同會謀逆。" 又變辭曰: "臣不果往參, 而所以誣告權&#x256DA;等者, 欲爲一時延命計也。" 元龜旣物故, 鞫廳更問極, 又與黃道重面質, 語多錯。 又與鄭夢錫面質, 不相識, 命放夢錫。 又與雲紀面質, 皆如前供。 問申重泰、金&#x201DF;、李浹、尹尙甲等, 皆言不識, 南極亦不見淸凉山。 極與尙甲、浹面質, 皆不相識。 問權緻、南聖雲、裵胤休等, 皆言不識南極。 與極面質, 互相爭詰, 無立落。 極凡刑四次, 始輸款曰: "臣之自作之罪至重, 故欲爲延拖之計, 做作淸凉聚會之說, 而臣兒時, 一見淸凉, 尙記其地形, 故取其易於爲對也。 契都目通文事, 皆是做出者, 淸陰書院事, 臣自年前聞有此議, 故憑藉爲說也。 六國尉佗之說, 臣粗解文字, 故引用隗囂之言, 以實嶺南角立之意。 三路防守事, 臣慣知嶺南, 有鳥竹嶺及尙州、報恩相通之路, 而但擧嶺南, 則似沒摸捉, 故做出三路之說, 以實之也。 千金得力士, 欲以張大其事也, 水上船事, 乃是猝辦之言也。 所告諸人, 或聞其名, 或知其面, 或作虛名, 而俱是知名之士, 故歷擧多人, 以實其聚會謀議之事。 詩句皆臣所作, 而牒寺韓之詩, 臣在鎭營時, 臨急猝成, 而押韓字以叶韻。 雖知有名卜黃聖天, 而變爲韓聖天, 以實其叶韻之意。 牒寺元非地名, 而其時適聞刑房告牒報之聲, 以事改作寺字也。 心懷彼此同之詩, 本草在於權恪家, 故欲掩其見詩恪家之跡, 以爲淸凉所作, 而改以君我將無同, 乃是金&#x201DF;訪恪不遇, 而留題之詩也。 前後所供, 都是誣罔。" 云。 至是, 極旣正刑, 上召見按鞫諸臣。 敎曰: "元龜之死, 終有可疑, 而極旣以誣告自服, 被告餘人當酌處。" 仍命權恪、南聖雲、裵胤休令該署, 題給藥物, 救療以送, 柳光弼、南斗精、黃道重、申重泰、尹尙甲、金&#x201DF;、李浹、權緻竝放, 南雲紀娶黯女於爲婢之後, 不稱黯爲逆, 其心可知, 遠配。 吳泰禧、金興瑞、金兌輝等移秋曹勘處, 囚於捕廳者竝放。
地名: 報恩 (忠清道, 郡)
年: 1748.0

○上御金商門, 親鞫罪人。 問之曙, 之曙供: "當初不得進告, 萬死無惜。 昨春臣六寸之穆, 相逢於路, 之穆曰, ‘天變如此, 古亦如是乎?’ 臣曰, ‘吾何以知之?’ 之穆曰, ‘秘記有似倭非倭自南而來八字矣。’ 今年端午, 與之陽相逢於墓下, 之陽曰, ‘戊申事, 不過勝、廣輩耳。 京中投書, 有爲之者。 此近處, 非久又當有可知之事。’ 又曰, ‘若安過今年, 則又過三百年矣。 近君之臣, 安知無叛臣乎? 全羅監司身死, 甚可惜。 若生則可當一隅。 兵使之父李重庚, 爲茂朱府使時, 所駄來者, 幾至千駄, 有似扇子封, 或疑其鳥銃矣。’ 昨日未達者, 卽此語也。 騷屑大作之日, 營將適往李衡坤家, 兵使急招入去, 卒然出來, 若聚軍狀。 之陽又言鳳溪事、之億闕門投書事、文義掛書事矣。 之陽能文之士, 若欲爲逆, 有智慮。 戊申之賊, 皆以爲諸葛亮矣。 李重庚父子, 不知面目, 而且非世讎。 此事敏樞、命垕皆知之, 臣則一家待以非人, 故不得聞之。 此非死中求生之計, 不過不忍杖直招也。 正月以後, 衣輕裘乘肥馬, 下往兩南者, 日以百計, 似官人或似武士, 無一介似儒生。 又有居士無數往來, 臣家在路傍, 故目見之。 衣似狹袖, 而或綿或布也。 所謂居士, 前則年皆五、六十者, 今之往來者, 人物俊秀, 足爲兵、水使者, 觀其服色皆華侈, 率美女, 各携一學僮而去。 似是入於其中者。 之陽曰, ‘汝則因人成事者。 吾則其失兵曹判書乎?’ 臣則不得參黨謀者, 有一證。 一家親舊皆棄之, 故名堂以棄齋矣。 京居一家, 只有之億, 能文而又有力, 其人非之陽之比也。 之陽則爲人稍似縝密而不虛妄。 故全羅監司則謂之惜哉。 其次則乃忠淸兵使也。 向者麟佐輩, 豈與泰徵、思晟爲一家乎? 爲逆賊者, 例有通知之術, 惜哉之說, 豈空然發乎? 臣六寸之與全羅監司, 平生相親與否, 臣不知之矣。 非但敏樞之所爲, 命垕亦必同參於掛書之事, 此則臣與之陽, 初四日同宿之時, 有此酬酢矣。" 命下幕。 問之億, 供: "臣兄之陽居文義, 之穆居定山。 臣養家有偏母, 居在京中。 與之曙爲六寸, 之曙出系, 故爲八寸。 之曙別無不善, 而不能文故不觀科。 臣生父亡日在十月, 故逐年往來, 而之曙貧甚, 每作推奴之行, 或逢或不逢, 而不相見三四年矣。 戊申冬, 臣遭生父喪, 往文義, 經三年而來, 與之曙雖未綢繆往來, 時或相見。 所謂吳哥居在泉洞, 細思之, 名是遂萬, 長爲座首。 臣兄貧甚, 欲得糶穀, 則時或通情, 故臣亦見之, 吳哥之子, 有年少者一人。 臣於君父之前, 豈敢欺罔乎? 臣略解文字, 之曙不文, 故道不同, 臣屢次發解, 故之曙謂之有驕氣。 相逢則臣輒責其放出其子乞食之事, 之曙有積憾。 臣平生讀書, 上以事君, 下以欲繼先業, 豈意遭如此之事乎? 之曙必生存, 只有面質而已矣。 臣兄與之曙有積憾, 臣兄以傳來一婢許良, 則之曙欲爲分用而不許, 故心常慍怒, 多發辱說。 若他人言之, 則於臣爲難明, 以同生爲言根, 則是臣之幸也。 有易辨者, 前年九月以後, 臣與在鄕兄弟, 元無相見之事。 臣兄何從而聞之? 臣第二叔無孫, 故欲取之曙之子爲養子, 臣沮之。 此爲搆怨之端。 若是廢族, 或怨國之人, 則投書事不是異事, 臣以何心爲此事乎? 臣如有闕門投書事, 臣兄如有掛書事, 以之曙之暗毒, 必已告變矣。 之曙與人山訟, 埋凶墓道, 人皆絶之。 所謂兵曹判書之說, 殆近兒童之言。 投書闕門, 有何所利, 而爲兵判乎? 臣臂腕至細, 有何膂力?" 命下幕。 更問之曙, 供: "養子事, 之陽無子, 欲爲養子, 後娶生子, 三年不見。 及驕氣之說, 果是矣。 縱子乞食事, 本不聞之, 贖婢事, 不無苗脈。 之億之叔無後, 以宗延之叔爲後, 又無子, 宗延欲得臣子立後, 則之億權主其祀, 盡賣其物, 不欲立後矣。 埋凶事, 權哥占山於先山對沖, 臣之奴家, 有削柳木書神名之事矣。" 命之曙、之億面質。 之億向之曙曰: "汝告吾以投書闕門云, 汝聞誰言而告之乎?" 之曙曰: "汝兄雖不明言, 以爲從當知之, 故吾疑之矣。" 之億曰: "此何等事, 而吾兄不言, 汝質言於帳殿乎?" 之曙曰: "無妄中, 吾以汝爲對矣。 戊申早春, 汝入俗離山往來時, 文義倅, 欲爲論報, 則陳乞而得免。 汝兄之陽, 聞賊報而喜, 拍手而言曰, ‘豈不爲光、羅牧’ 耶?" 之億曰: "汝今死中求生有此言, 而吾於戊申二月, 爲會試講, 往報恩寺, 一望讀書矣。 三月初六日, 寺中一空, 士子皆去, 故步還家矣。" 命罪人拿來間, 親鞫姑停。 持平李重祚申前啓, 不允。 午時, 上復親鞫。 問之陽, 供: "臣與之曙爲八寸兄弟, 本生則六寸, 而元無過從之事。 其人事, 不同平人, 且酗酒相鬪, 故與臣不相好。 臣與安熀一再相見, 而爲外家遠族。 安&#x2429F;乃熀之弟也, 甲辰, 臣偕往俗離山。 敏樞今年未得一面。 三月, 之曙一到臣家曰, ‘倭變將出矣,’ 臣責之曰, ‘汝何爲如此言乎?’ 之曙曰, ‘家在路傍, 恐懼甚矣。’ 其六子皆豚犬, 長子升延, 次恒延。 金山
              鄭哥事, 之曙言, ‘金山有鳳鷄生卵, 一日自坼, 此實災變,’ 云矣。" 命刑推施威, 供: "全羅監司李重庚、兵判之說, 虛妄矣。" 又命之陽、之曙面質, 兩相爭辨, 不能屈, 命下幕。 問之穆, 更與之曙面質, 又相詰如之陽。 命之穆下幕, 後問之曙, 供: "之億事, 臣果屈於面質時, 而金山
              鄭哥之說, 聞於之陽。 忠淸兵使、全羅監司, 皆利於國家之人, 故臣果誣告。 似倭非倭之說, 臣爲之。 鎭紀之說, 臣謂其生存, 而鬱陵傍島之說, 臣果爲誑惑人心之計也。 內有逆心故然也。 倭來胡來金山鳳鷄等說, 皆臣做出。 之陽、之億, 臣果誣引, 文義掛書, 臣果爲之, 此則皆遲晩, 而闕門投書一節, 果是虛妄矣。" 命刑問四度, 停刑。 之陽、之億、之穆放, 命親鞫停, 推鞫當日擧行。
                [曰:]
              
              之曙怨國不道, 造言惑衆, 雖已遲晩, 其中逆心, 不盡吐實。 禹圭章爲其妾弟之婚, 傳播騷屑, 旣已自服。 其在鞫體, 不可徑先處之, 更爲嚴刑, 期於取服。
地名: 報恩 (忠清道, 郡)
年: 1778.0

○辛未/次對。 領議政金尙喆啓言: "洪忠監司徐有隣狀啓, 條列各邑弊瘼。 以扶餘等三十九邑, 流來初不付種及陳田改量, 適値災年, 勢將待豐擧行, 請就其中尤甚處, 先爲精査, 陳田降等、降續, 隨起隨稅。 德山縣宮房出稅之過濫、栗峰
              三驛馬位田稅之過徵, 亦許改量降等, 從實收稅爲請。 初不付種, 實是諸道通患。 陳田之弊, 己卯査陳之後, 又若是, 陳荒四千餘結有難一時許免, 依道狀, 待年豐以次擧行。 德山縣宮房免稅、栗峰驛馬位田, 前頭改量時, 一體査正爲宜。" 從之。 又啓言: "道啓, 又以永春等三十一邑民少軍多之弊、報恩等十六邑各寺奴婢逃故白徵之弊爲言, 而烽軍之以良私竝定, 所論有據。 監考之以品官差定, 《績典》所載, 依請施行。 忠義、忠翊衛之假稱冒錄, 尤是避役之淵藪, 嚴禁該府, 捧單口傳之弊, 自各其邑, 以可據錄券, 四祖來歷報來後, 始許成給口傳。 將校、監官、面任等名色, 竝以出身鄕品差定, 曾經軍校及冒錄忠義者, 査出移定於選武等相當之役, 實爲良丁稍裕之道, 竝請施行。 甲午減貢時道比摠之朝令, 嶺南則行之, 而本道則不行。 依他道例, 毋論某邑, 以其生産者, 一一査括, 使之從便充額, 以除白徵之弊。" 從之。 又啓言: "慶尙監司李性源狀啓: ‘條列各邑弊瘼, 以爲本道田結, 己卯査陳後, 屢經大水, 虛結白徵, 爲五千餘結, 請査實降續’ 云。 己卯査陳, 不過數十年之間, 隨請隨許, 難繼之道。 請依湖西覆奏, 待年豐改量, 陳田還起, 竝令釐正。" 上曰: "道臣必當詳査, 使之更加親執, 爬櫛狀聞後稟處。" 又啓言: "道啓又以各宮房賜牌奴婢, 勿委宮差, 依宮結收稅例, 自該邑捧納於戶曹, 自戶曹出給該宮房爲言。 賜牌奴婢不過私貢, 地部擧行, 有傷事面。 如有此輩之憑藉作弊, 守令報于道臣, 嚴加懲治, 道臣不能直斷者, 報備局重繩爲宜。" 上曰: "所謂宮差之種種侵虐, 無論大小, 直自營邑, 或刑或杖, 無所不可, 何必自戶曹捧給, 然後除弊乎? 此後復有宮差之貽弊小民, 則監司、守令難免其罪, 另加嚴飭。" 又啓言: "黃海監司徐有寧狀啓, 條列各邑弊瘼, 以鳳山等十邑田稅, 皆詳定作錢, 而訓鍊都監、禁衛營、司饔院保軍身役, 以米豆責納, 民弊多端, 折價以納爲言云。 軍門各司之自京貿米, 勢難許施, 而外邑稱冤, 專由於京司上納時斗斛濫觴之致, 請嚴飭各衙門。" 從之。 又啓言: "道啓又以海州
              首陽山城城內田結, 爲七十六負, 而納稅一如平田, 募民莫可支保。 各山城俱有火田稅, 而本城獨無折受。 以城內田結, 降續火田, 輕其收稅, 付之本城爲言, 請許施。" 從之。 又啓言: "京外過婚、未葬之類, 㝡爲四民之無告者, 請令內而賑廳, 外而諸道, 搜訪顧恤, 俾得實惠下究。" 從之。 仍命五部, 精抄啓聞。 又啓言: "糶糴半留, 法意至嚴, 而近來守令不畏國法, 任自加分, 如向來關西事, 而極矣。 今年八路庶有懲戢之效, 而猶復冒犯, 安得免怙終之律? 請更嚴飭諸道。" 上曰: "所奏甚是, 故犯之罪, 厥有常刑, 另加嚴飭。" 又啓言: "農家移秧, 自是禁令, 而小民爲其省勞, 專取速效。 一遇暵乾, 輒多陳棄, 寧不慨惜? 字牧之官, 身爲田畯, 無失耕播之期, 不奪農時, 尤是要道。 請嚴飭諸道。" 從之。 左議政鄭存謙啓言: "嶺隘封標內, 冒耕放火與松田放火, 同其律, 昭載法典, 而昇平百年, 禁防弛懈, 民不知法。 嶺隘要害處近多間路, 以致莫重關防之因此踈虞, 請行會諸道, 嚴加禁飭。" 從之。
地名: 報恩 (忠清道, 郡)
年: 1798.0

○壬子/報恩縣監尹悌東, 應旨上疏, 陳邑弊, 仍論貢津倉事曰: "牙山
              貢津倉, 亦爲七邑之大弊。 蓋七邑之境, 旣非沿海, 又非深峽, 則田稅穀物, 不得不都聚於貢津倉。 而民人輩所居, 遠則爲數百里, 近不下百里, 擔負輸來, 艱辛勞苦, 較甚於他邑之民。 近年以來, 無前之弊滋甚, 呼冤之說載路, 皆以爲 ‘領運差員, 專任於牙山, 故七邑之民, 殆不能聊生’ 云。 浦所旣在於該縣, 則穀物之捧上, 漕船之領運, 勢當以該縣監主管, 而不爲輪回, 積年主張。 則下輩之威喝, 無異上司, 穀簿之舞弄, 便作利竇, 防納再徵之弊, 無所不至。 而此猶餘事。 先以麤米, 移充於稅納之穀, 後以高價, 勒徵於列邑之民, 所謂稅米, 則雖極精實, 倂爲點退, 怨讟朋興, 蕩敗相繼, 噫! 彼殘民何以支保? 忠州
              可興倉, 則例以各邑守令, 輪定領納, 故主管不專於該邑, 而捧上自至平均。 今此貢津, 亦依此例, 恐合事宜。" 備邊司覆啓言: "其一, 還穀事。 還穀之弊, 每奉筵敎, 以 ‘半分留合衙門, 爲蘇捄之要務’, 指授丁寧諄複。 而只緣事勢, 或有掣礙, 大變通大釐正之爲民聖念, 尙未宣揚, 而率爾措處, 反恐收拾不得, 姑俟整頓簿書, 仰備稟裁。 至於淸州兵營賑恤穀, 今旣移劃各邑云爾, 則數必無多, 弊似少祛, 而至登章奏者, 必有所由, 爲先令道臣, 探其弊竇, 杜其弊源後, 形止報來後稟處。 而多劃一邑, 則偏苦可慮, 散劃多邑, 則勘債等事, 又當生弊, 似此事情, 另加消詳之意分付。 所謂補隷庫, 始欲便民, 反益病民, 幺麿穀物, 豈可持疑? 革罷與半分間, 使之劃卽擧行。 若或因此而又開民斂之路, 當該守令, 隨現施以橫斂之律。 其一, 牙山
              貢津倉事。 該倉之弊, 誠極可駭, 而忠州之例, 姑未知其十分無弊。 且念海運, 異於江運, 一朝變制, 恐合難愼。 苟使該倅, 想此米之粒粒民膏, 則麤米移充, 高價勒徵, 是豈可忍之事? 嚴飭道臣, 申以先甲之令, 繼之糾察之政, 如有因循襲謬之弊, 雖當裝發, 論列馳聞, 以爲痛懲之地。 雖以屬邑守令言之, 領民輸納, 誠心擧行, 則衙門本自相等, 豈可屈首聽令於差員, 差員亦豈能惟意所欲乎? 是則各邑之罪, 無減於差員, 以此意, 一體分付。 其一, 奴婢永罷事。 奴婢之法, 我東屢千年規模, 參差之論, 常居其半。 而懷保之聖念, 去而愈摯, 向於覆啓之批, 更勤俯詢於嶺南曾行之例, 此則請從後稟處。" 從之。
地名: 報恩 (忠清道, 郡)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 報恩 (忠清道, 郡)
年: 1827.0

○王世子率百官, 詣仁政殿庭啓言: "臣逢千載罕有之大慶, 遵列朝已行之故事, 齋沐治疏, 仰瀆止慈之聽。 及承批旨, 敷示丁寧, 而兪音尙閟, 攅手顒望之餘, 大失所圖。 今臣之請, 是豈可已而不已也哉? 惟我聖上至仁至德, 鴻功偉烈, 克享天心, 臣之不肖, 年未弱冠, 慶獲弄璋。 長發其祥, 永錫爾類, 是誰之德, 是誰之恩? 欲報恩德, 與天無極。 敢以人子至切之懇, 兼採擧國同情之願, 蕩乎民無能名者, 臣當形容其萬一而陳之以言乎? 聖孝則沖年嗣位, 上奉殿宮根天之行, 愛日之誠, 放諸東海。 而準陵園展謁, 不以靜攝而久曠, 祖宗謨訓, 奉若陟降之監臨。 以言乎聖學, 則天姿之精粹, 匹美堯、舜, 日章之德業, 動合周孔, 純亦不已, 不待勉强而能, 以言乎敬天, 則夙宵對越, 嚴恭寅畏, 階設儀天之器, 庭竪占風之竿, 或値災異之警告, 避正殿而減御膳, 一念憧憧, 實心修省, 以言乎愛民, 則恩推若保, 念切如傷。 初元罷奴婢之貢, 導迎和氣, 內府捐銀木之帑, 賑救饑歲。 至若恤刑, 則恪守欽恤之則, 同夏禹下車之心, 每飭審理之啓, 邁周王愼獄之仁, 八域之匹夫匹婦, 不見無辜而橫罹。 至若昭儉, 則燕居所設, 不取奇珍, 便服所御, 克祛華侈。 寢殿窄小, 法先王之卑宮以居, 膳羞省約, 符哲辟之燒羊不食。 凡土木興作, 聲色玩好之可以累大德者, 無一有之。 至若崇儒則名賢祠院, 時降芬苾之侑, 遺逸林樊, 每勤弓旌之招。 壬丙之忠節, 幾皆褒揚, 辛壬之義理, 首先闡明, 多士咸感, 賴而扶植。 至若弭亂則耶蘇之邪學, 亂倫敗敎, 而乾斷斯赫, 陰翳廓淸, 潢池之小醜, 稱兵犯境, 而天戈所揮, 露布亟奏, 懲討次第而行, 亂賊由是知懼。 此非但臣之言, 卽卿大夫之言。 非卿大夫之言, 卽一國億兆臣民之言。 而亦粤我坤聖殿下, 德媲周姒, 徽音已著於二紀, 位尊國母, 柔敎丕彰於八域。 慶衍本支, 祥毓瓜瓞, 萬億年宗祊永奠磐泰之安。 猗! 我兩聖深仁盛德, 誕膺祖宗之眷顧篤棐, 福祿無疆, 歡溢區宇。 傳曰, ‘大德必得其位, 必得其壽, 必得其名。’ 今臣之請, 卽皇天祖宗之惟庥我兩聖也。 殿下豈可讓而不居乎? 況我英宗大王乙未之冬, 我先大王, 承命代聽, 疏請上號, 卽蒙兪音。 我家禮有之, 而先王之得之於英廟者, 臣不能得之於殿下, 則不能無憾於天地之大也。 臣之此請, 固出於情文之所不能已, 以我聖上飾喜識慶之心, 亦豈不俯循至情, 亟擧彝典乎?" 批曰: "予意已諭於前批, 其勿煩請。"
地名: 德山 (忠清道, 郡)
年: 1423.0

○刑曹啓: "忠淸道
              林川住私奴德山打殺私婢卜金, 律應絞。" 命減一等。
地名: 德山 (忠清道, 郡)
年: 1436.0

○知瑞山郡事朴芽生妻福非, 乃縣監任守山女也。 蚤喪親, 依父妾小斤以居。 其孽兄於延, 小斤産也, 欲奸福非。 小斤亦令福非飮食居處, 皆與於延同處, 使之狎昵, 福非告其叔德山, 德山曰: "此爾父不敎於延之過也。 予何爲哉?" 乃不禁焉。 一日, 於延與母謀, 飮福非酒, 使沈醉而奸, 遂有娠。 德山將以福非嫁芽生, 福非謀欲解胎而嫁, 辭以喪制未闋, 德山固嫁之, 福非隨芽生至瑞山, 産期已逼, 乃詐稱病劇, 芽生信之, 令德山率歸療疾, 而德山不聽, 福非計窮, 遂與於延逃。 後捕得鞫之, 俱服。 將置福非絞刑, 福非之奴上言, 極陳於延强奸之狀, 乞減死。 上覽之, 命承政院曰: "福非之獄, 予亦疑之, 今其奴上言, 請免其死, 爾等之意以謂何如?" 僉曰: "臣等亦以爲疑。 後雖相和, 初則固拒, 似不可加以死刑。" 乃議于政府曰: "欲免福非死, 沒爲極邊官婢, 何如?" 領議政黃喜曰: "後雖相和, 其初强拒, 不宜處死。" 參贊河演議曰: "初雖不從, 後乃相和, 不宜免死。" 上從黃喜議, 命減死, 沒爲官婢。 刑曹判書鄭淵更啓: "福非失節, 不宜免死, 請依律處死。" 從之。 小斤亦處絞, 於延處斬。 德山在逃未獲, 乃命: "雖經赦宥, 窮推, 永充閭延軍役。"
地名: 德山 (忠清道, 郡)
年: 1445.0

○乙丑/議政府據戶曹呈啓: "咸吉道
              新恩站, 本自凋弊。 今以土着站吏李策等三人, 移屬咸關嶺下新站, 請仍舊還屬新恩。 且新站, 唯以二三戶, 不能供役, 今李蒙寵等六戶, 將屬五鎭各站而未行, 願將蒙寵等六戶, 屬于新站, 依濟仁、終浦站例, 推刷附近各官補充軍、各司奴子九戶家屬, 又刷旁近逃亡入居人地田, 以爲位田, 號曰咸原站。 且德山站, 土地塉薄, 人吏不得安業, 請移于咸興水田平之地, 依上項例, 加屬九戶, 給田完恤。" 從之。
地名: 德山 (忠清道, 郡)
年: 1453.0

○義禁府啓曰: "安莫同供招節該: ‘官奴永屬朴金、永己、軍生等, 皆隨瑢往江華。’ 請遣百戶拿來。" 從之。 又啓曰: "學生李季同供招節該: ‘金宗瑞子承璧, 匿於水原任內、廣德
              尹德山戶、全義
              李老戶及公州農莊等處。’ 亦遣百戶掩捕。" 從之。
地名: 德山 (忠清道, 郡)
年: 1457.0

○敎議政府曰: "兵曹判書鄭淵、漢城府尹金俒之、右副承旨權摯、觀察使李禮孫、節制使金師禹、參議韓磌、行上護軍權技、僉知中樞院事魚得海、按撫使薛孝祖、府使李師曾、別監朴德山等錄原從功臣二等。 判事鄭興孫ㆍ孫蕃、訓鍊觀使李守哲、大護軍權崇厚、郡事林繼中、行副司正楊繼童、掌令金季老ㆍ崔淸江ㆍ具信忠、獻納丘從直ㆍ權安世、正言崔宗復、護軍黃保身ㆍ李直卿ㆍ朱有斐、經歷朱伯孫、護軍童玉、副知申自繩、行司直慶餘、郡事任寬、正言李崇元ㆍ林守謙、行司直魯參、鎭撫具致明、郡事鄭自洋、判官楊淵、郡事鄭沃卿、司直邊尙聘、副使周新命、判官金雨畝、博士金賤、縣監崔渚ㆍ尹志、副司直全泰山、別坐崔承靖、行司直安至善ㆍ崔有江、部令柳悅、行司直全繼孫、副司直李好山、別坐趙云從ㆍ崔玉潤ㆍ李重連ㆍ南蓀ㆍ禹繼忠ㆍ趙嶔ㆍ崔致雨、縣監周鳳鳴、行謁者宋貴行、副司正柳培、務功郞尹誠、前司勇李魯生、啓功郞李涓、承仕郞李繼榮、錄事河淵明、宣務郞全五常、務功郞金繼朴ㆍ張有誠ㆍ鄭賀孫、行注簿崔漢ㆍ姜繼善ㆍ方繼忠、務功郞仇愼、司直安克辨、縣監李調元、司勇成允文ㆍ高台輔、司正許蓀、司勇柳仁老、行司正李有蕡、通德郞鄭復、通善郞張自學、奉直郞李從衍、注簿金孝宗、宣務郞李陽山、司正金丁、通仕郞李思明、從仕郞廉承原、行司正權塘、司正金楊秀、行司勇張自綸、承義校尉嚴孟義、行副司正康孟理、錄事房恂文、別侍衛崔津、錄事李孝祥、書房色金佛從、視日高允赫、通仕郞崔致善、副司正李承旭、隊副申萬年、隊長金俊、行司勇趙德生、承仕郞李務敬、隊長金善、飯監金乃ㆍ崔壽丁、典吏朴忠恕ㆍ黃彦中、司勇李承祖、奴李春敬、別監尹寶、學生吳孝貞ㆍ簡文質ㆍ李梅、內資奴吾磨知、別監姜元萬ㆍ抄山胡ㆍ韓得仁、直長崔承宗、尹崔允亨、判事吳軸、尹宋休明、少尹宋盤ㆍ尹利、護軍李孝碩ㆍ孫叙、上護軍尹佴、萬戶宋傅、副典籤盧孝恭、少尹南倫、判官朴保錫、注簿安寬厚ㆍ趙孝生ㆍ禹孝新ㆍ金仲老ㆍ姜叔卿ㆍ金貴達ㆍ朴思賁ㆍ姜安福ㆍ姜循ㆍ李永蕤、判官鄭麟踵ㆍ李畇ㆍ趙云恭ㆍ權虞、注簿李潤、兼注簿申子儀ㆍ金臨、注簿宋瓊ㆍ鄭知年ㆍ洪甄ㆍ金承重、行令閔愼之、行副司直柳德ㆍ盧湜ㆍ辛斯鳳ㆍ朴弘信、副司直鄭義孫、行司正柳之信、行副司正南陸ㆍ池渾、行司直柳宗姻、行司正崔德紹、行司勇朴紹祖、別坐朴欽ㆍ金理、直長邊定、錄事崔延年ㆍ吉仁種ㆍ閔忠達、直長洪濟年ㆍ李諶、副直長李云碩、兼直長李垓、行副丞尹季殷、行丞李愼孝、學生李興達、驛子許得進ㆍ李哲錄三等。"
地名: 德山 (忠清道, 郡)
年: 1462.0

○兵曹啓: "在先諸道站驛或罷, 驛丞各以附近合爲一道置察訪, 然所管驛多道里遙隔, 察訪未易遍察, 驛路凋殘, 今更磨勘分大中小驛路及遠近, 已前驛丞差遣各路, 每一察訪加設驛丞一。 謹開具于後。 忠淸道
              連原驛、丹月驛、黃江驛、水山驛、安陰驛、安富驛、新豐驛、仁山驛、坎原驛、用安驛、長林驛、靈泉驛、吾賜乎驛、泉南驛已上十四驛, 稱連原道察訪, 栗峯驛、雙樹驛、猪山驛、長楊驛、台郞驛、時化驛、增若驛、嘉禾驛、土破驛、順陽驛、化仁驛、田民驛、德留驛、會洞驛、新興驛、舍林驛、原巖驛已上十七驛, 稱栗峯驛道察訪, 成歡驛、新恩驛、金蹄驛、長命驛、迎春驛、日新驛、廣程驛、敬天驛、平川驛、金沙驛、丹平驛、惟鳩驛已上十二驛, 稱成歡道察訪; 利仁驛、楡楊驛、龍田驛、銀山驛、靈楡驛、宿鴻驛、新谷驛、豆谷驛、菁化驛、藍田驛已上十驛, 稱利仁道丞, 時興驛、昌德驛、日興驛、花川驛、長時驛、順城驛、興世驛、汲泉驛已上八驛, 稱時興道丞, 金井驛、光時驛、龍谷驛、世川驛、夢熊驛、海門驛、靑淵驛、豐田驛、下川驛已上九驛, 稱金井道丞。 全羅道
              蔘禮驛、鶯谷驛、半石驛、烏原驛、葛蕈驛、蘇安驛、寸谷驛、良才驛、居山驛、川原驛、瀛原驛、扶興驛、內才驛已上十三驛, 稱蔘禮道察訪, 獒樹驛、昌活驛、東道驛、應嶺驛、引月驛、知申驛、潺水驛、良栗驛、洛水驛、德陽驛、益申驛、蟾居驛已上十二驛, 稱獒樹道察訪, 靑嚴驛、永申驛、仙嚴驛、新安驛、綠沙驛、加里驛、景申驛、廣利驛、烏林驛、永保驛、丹巖驛、靑松驛已上十二驛, 稱靑嚴道察訪, 濟原驛、達溪驛、所川驛、丹嶺驛、玉包驛已上五驛, 稱濟原道丞, 碧沙驛、鎭原驛、通路驛、別珍驛、南利驛、祿山驛、可申驛、波淸驛、陽江驛、樂昇驛已上十驛, 稱碧沙道丞; 景陽驛、德奇驛、加休驛、人物驛、黔富驛、昌新驛、大富驛已上七驛, 稱景陽道丞。 慶尙道
              長水驛、淸通驛、淸景驛、牛谷驛、華陽驛、押梁驛、毛良驛、阿火驛、義谷驛、鏡驛、仍甫驛、沙里驛、朝驛、仇於驛、奴谷驛、仁庇驛已上十六驛, 稱長水道察訪, 昌樂驛、竹洞驛、昌保驛、平恩驛、道深驛、宣安驛、安郊驛、幽洞驛、安奇驛、瓮泉驛、雲山驛、松蹄驛、琴召驛、通明驛、鐵破驛、靑路驛已上十六驛, 稱昌樂道察訪, 金泉驛、文山驛、秋豐驛、作乃驛、長谷驛、茂村驛、省草驛、星奇驛、踏溪驛、安彦驛、茂溪驛、舌化驛、高平驛、楊原驛、東安驛、楊川驛、扶雙驛、安林驛、八鎭驛、勸賓驛、金陽驛已上二十一驛, 稱金泉道察訪, 省峴驛、凡於驛、琴川驛、水安驛、金洞驛、良洞驛、龍駕驛、幽山驛、無訖驛、楡川驛、買田驛、西之驛、鰲西驛、溫井驛、一門驛、內也驛、雙山驛、昌仁驛、靈浦驛已上十九驛, 稱省峴道察訪, 幽谷驛、聊城驛、德通驛、知保驛、守山驛、雙溪驛、安溪驛、洛平驛、洛東驛、洛陽驛、洛西驛、長林驛、洛原驛、上林驛、迎香驛、仇彌驛、安谷驛、召溪驛已上十八驛, 稱幽谷道察訪, 沙斤驛、蹄閑驛、正谷驛、臨水驛、有隣驛、新興驛、小南驛、平沙驛、正守驛、安澗驛、新安驛、碧溪驛、栗院驛、馬田驛、橫甫驛已上十五驛, 稱沙斤道驛丞, 召村驛、富多驛、永昌驛、文利驛、平居驛、德新驛、完沙驛、良浦驛、官栗驛、東溪驛、松道驛、丘墟驛、背屯驛、烏壤驛、常令驛、知南驛已上十六驛, 稱召村道驛丞, 自如驛、近珠驛、良民驛、新豐驛、報平驛、春谷驛、巴水驛、赤項驛、省法驛、南驛、德山驛、金谷驛、大山驛已上十三驛, 稱自如道驛丞, 黃山驛、輪山驛、渭川驛、蘇山驛、休山驛、新明驛、阿月驛、肝谷驛、堀火驛、富平驛、德泉驛已上十一驛, 稱黃山道驛丞, 松羅驛、南驛、酒登驛、柄谷驛、寧陽驛、望昌驛、大松驛、和目驛、文居驛、靑雲驛、峯山驛、陸驛、角山驛已上十三驛, 稱松羅道驛丞。 江原道
              銀溪驛、新安驛、大昌驛、瑞雲驛、生昌驛、玉洞驛、乾川驛、龍津驛、山陽驛、原川驛、方川驛、含春驛、水仁驛、馬奴驛、富林驛、嵐校驛、林川驛已上十七驛, 稱銀溪道察訪, 保安驛、仁嵐驛、富昌驛、安保驛、原昌驛、連峯驛、泉甘驛、蒼峯驛、葛豐驛、烏原驛、安興驛、由原驛、丹丘驛、安昌驛、神林驛、新興驛、楊淵驛、延平驛、藥水驛、平安驛、碧呑驛、好善驛、餘糧驛、雲交驛、方林驛、大和驛、珍富驛、橫溪驛、高丹驛、臨溪驛已上三十驛, 稱保安道察訪, 平陵驛、達孝驛、德神驛、守山驛、興富驛、沃原驛、龍化驛、交可驛、史直驛、樂豐驛、安仁驛、大昌驛、丘山驛、水界驛、冬德驛已上十五驛, 稱平陵道驛丞, 祥雲驛、連蒼驛、五色驛、降仙驛、麟丘驛、淸澗驛、竹泡驛、雲根驛、明波驛、大江驛、高岑驛、養珍驛、朝珍驛、登路驛、巨豐驛、貞德驛已上十六驛, 稱祥雲道驛丞。 黃海道
              靑丹驛、南山驛、金谷驛、深洞驛、新行驛、望汀驛、金剛驛、文羅驛、維安驛已上九驛, 稱靑丹道察訪, 麒麟驛、安山驛、文羅驛、朴山驛、眞木驛、延陽驛、元山驛、茶滿驛、新興驛、位羅驛、所串驛已上十一, 稱麒麟道察訪。 七站察訪及咸吉道、平安道察訪竝仍舊。" 從之。
地名: 德山 (忠清道, 郡)
年: 1472.0

○義禁府啓: "尹涵, 以廣興倉主簿, 除監察, 司中白注紙三十卷、空石六十番, 請於奉事朴益; 綿布七匹, 求於倉奴德山, 以爲宴飮投刺之需。 請依律, 朴益杖六十、奪告身一等, 尹涵杖八十、奪告身三等, 竝收贖, 求請物色入官。" 從之。
地名: 德山 (忠清道, 郡)
年: 1476.0

○上洛府院君
              金礩來啓曰: "金澍不待臣請, 而以荏子授玄風人高德山, 德山不卽傳送, 適臣奴到玄風, 德山乃付之, 奴以駄重, 亦不輸來。 此事近日臣始知之, 諫院謂臣巧辭文過。 臣偏蒙上德, 爵位至此, 敢於上前巧辭欺罔乎? 不勝痛心。 若鞫德山, 則臣之胸中, 可以暴白。" 傳曰: "臺諫雖言, 予知其不然, 何嫌之有?" 礩再請之, 傳曰: "然則當令憲府鞫之。"

○御夕講。 講訖, 都承旨玄碩圭啓曰: "臣觀下三道今等褒貶, 多不從實。 臣前日聞守令恣行不法, 請遣御史于下三道, 多有被劾者, 適値慶事蒙赦。 然其所犯非輕, 故已令罷職, 而今褒貶居上考。 國家設殿最之法, 欲黜陟賢否也, 殿下不得親察, 委之監司, 而今乃如是, 是必因關節而然也。 請鞫監司。" 上曰: "守令犯法敗露者如是, 則其不敗露, 亦豈無之? 罷職守令居上考者, 誰耶?" 碩圭曰: "忠淸道
              德山, 全羅道
              樂安、綾城、高山是已。 又慶尙道有中無下, 此亦不可。" 上曰: "其鞫之。" 碩圭又啓曰: "如逃奴婢搜捕事, 臣等亦或通書, 近日韓明澮, 以非義通書于節度使, 而節度使、守令逢迎其意, 刦制無辜之人, 至囚登科人員, 此風不可不禁斷。 請下諭諸道, 使勿如是。" 上曰: "此但監司、守令不奉法耳。 何必煩諭?"
地名: 德山 (忠清道, 郡)
年: 1477.0

○御經筵。 講訖, 司諫尹慜、掌令慶俊請鞫義禁府, 上顧問左右。 領事沈澮對曰: "禁府非爲欺罔也, 處置非矣。" 領事盧思愼曰: "臣聞世宗朝禁府將罪人從便付處, 命攸司問其情, 對曰: ‘旣減死, 則必欲其生也, 故如是也。’ 世宗然其言而釋之。" 上曰: "然則有舊例, 不可鞫也。" 慜等更請之, 不聽。 俊又啓曰: "處女權氏剃髮情由, 未畢鞫, 而命棄之, 請畢問。" 上曰: "此必喪母時年已三十三。 若非有病者, 其母豈過時不嫁乎? 且今醫女審驗, 多有灸處, 故棄之也。" 澮曰: "上敎允當。 但處女剃髮, 當痛禁。 凡處女在閨門, 不輕見人, 爲尼之後, 靦然露面, 其所行止, 無不如意。" 俊曰: "臣聞此女喪母, 寓居姊李堣妻家, 堣妻托以迎己女壻, 徙置兄權耳家, 生員閔拴妻洪舍堂來誘剃髮。 又聞堣妻合執父母田宅, 致令同産貧窮至此。 洪舍堂誘令剃髮, 李堣妻不恤同産之罪, 不可不鞫。" 上曰: "此女自料己病剃髮耳。 若自不肯, 洪舍堂豈能强之?" 俊曰: "安知此女不得於母而如是乎?" 左承旨李克基曰: "父母若不愛, 則過期不嫁者或有之。 世宗朝, 士族婦女不得剃髮, 而其剃髮者, 亦不得放意肆行, 今則與凡尼爲伴, 出入自由, 甚者托以受經, 至與僧相昵, 致有醜聲。" 上謂俊曰: "此尼生理, 其議以啓。" 俊又啓曰: "金礩伴人高德山供稱: ‘去丙申二月, 漆原記官尹謹持荏子二斛、蜂蜜二斗, 授我云: 「此邑宰金澍送遺府院君物也, 汝其傳之。」 我受而私其蜜, 其年十月, 見府院君奴吉生者, 授其荏, 吉生受之, 還置而去’, 本府方刑訊吉生等, 而命棄之未便。" 上曰: "詞證不同, 則刑訊歸一, 旣同矣, 何以刑爲?" 俊曰: "此輩預相約, 故同耳。 德山豈二月受之, 不卽傳報, 以至十月乎? 其不直招明矣。 請刑訊。" 不聽。
地名: 德山 (忠清道, 郡)
年: 1481.0

○刑曹三覆啓: "德山囚私奴莫同, 聽在逃安石言, 與在逃安非豆, 謀殺朴金山奪衣服罪, 律該斬不待時。 安石等, 追捕斬。" 從之。
地名: 德山 (忠清道, 郡)
年: 1490.0

○司憲府啓: "私奴吾亡等狀告云: ‘德山縣監池浚, 私洪州女妓烏非, 凡衣服首飾等物, 率用官物備給, 又將官物, 私用衙內者多。’ 今有本縣吏李文郁者, 將本邑米一百五十碩, 載船到泊京江, 事干贓汚, 請擇諳鍊朝官御史帶銜, 發遣鞫之。" 傳于承政院曰: "池浚所犯, 甚不法, 改差, 拿來鞫之何如? 遣朝官無乃有弊乎? 其問于憲府。" 大司憲李季仝等啓曰: "臣等之意亦如此。 但事干者多, 拿致爲難, 故請遣朝官, 今聞上敎甚當。" 傳曰: "其速改差, 拿來鞫之。"
地名: 德山 (忠清道, 郡)
年: 1493.0

○己卯/受常參, 視事。 左副承旨權景祐將刑曹初覆啓本啓: "朔寧官奴莫同, 以刀刺官差孫石乙伊罪, 律該絞待時。" 上顧問左右。 領議政李克培對曰: "刃害官差, 擬律當矣。" 上曰: "律則然矣, 非故犯也, 更議處之。" 景祐又將刑曹三覆啓本啓: "靈巖囚白丁金山同與白丁金內隱同, 謀殺其妻奸夫卯山, 奪衣分用罪; 德山囚私奴莫山與物故鄭致山, 謀殺良人金仇叱同罪, 律該山同、內隱同、莫山, 竝斬待時。" 從之
地名: 德山 (忠清道, 郡)
年: 1509.0

○司直康允禧、司猛崔龜壽、德山監
              修等, 詣政院啓曰: "允禧到龜壽之第, 德山監自外來曰: ‘吾弟廣興監
              俊, 謂近者被罪人等, 欲推戴寧山君, 而其事未著。’ 云。 臣等聞此語, 不可隱忍, 故來啓。"
                【罪人指辛服義。】
              傳曰: "其問廣興監以啓。" 廣興監啓曰: "臣今朝到私奴金碩孫家, 利城君婢卵盞適來, 碩孫妻問曰: ‘爾進賜
                【俗稱宗親曰進賜】
              之心, 今則何如?’ 卵盞答曰: ‘進賜, 當前日擾亂之時, 以問安詣闕, 令勿出去, 故婢未知安否也。 且寧山君於前日, 疑必有擧名, 故裹頭長臥。’ 云。 臣之所聞, 只此而已。" 傳曰: "德山監初啓, 有推戴之語, 而廣興監初啓無此語, 何也? 其更問德山監, 以啓。" 德山監曰: "臣弟廣興監, 初與臣語, 有欲立寧山君之說。 廣興監不識字者也, 所謂 ‘欲立’ 者, 欲推戴也, 故臣以推戴之說, 啓之耳。 今當下問之時, 廣興監年少愚癡者, 其心畏縮, 故未盡啓之。 更問則可知矣。" 傳曰: "下德山監、廣興監于禁府囚之, 明日牌招左議政朴元宗, 使之推鞫。"

○左承旨韓世桓, 往推康允禧等于禁府, 復命曰: "康允禧、崔龜壽等, 聞德山監之言, 有關宗社故來啓。 且婢卵盞等言, 似有推立之語, 然皆幼稚迷劣, 不可取實。 德山監, 初不知辛服義推辭, 有寧山君之語, 故聞廣興監之言, 驚駭來啓, 亦不可謂之非矣。" 傳曰: "竝置勿推。"
地名: 德山 (忠清道, 郡)
年: 1517.0

○辛丑/臺諫啓前事。 憲府啓曰: "德山縣監李亨幹妻, 性至惡, 常時待亨幹如奴隷。 近者亨幹, 承差出歸, 感冒風寒, 得病還衙, 其妻閉門不納, 亨幹臥于東軒, 欲出汗求衣, 其妻終不與, 以致暴死。 死後亦不哀念, 關係綱常, 請以詔獄推之。" 傳曰: "李亨幹妻, 至爲頑惡。 但士族婦女, 不必下詔獄, 以本府推之, 自有其罪。 餘不允。"
地名: 德山 (忠清道, 郡)
年: 1528.0

○禮曹以孝子、節婦等公事入啓曰: "前者上敎以爲, ‘季世有如此孝子節婦, 其行可嘉。 其褒賞節目, 改磨鍊爲當。’ 云。 臣等考其可以旌表者, 蓋斷指之事, 特因一時誠激, 而爲之也。 至於年久, 而孝行不替者, 其孝行尤最焉。 斷指者, 在古例爲旌表, 故若干人, 當爲旌表也。 往在趙光祖時, 孝行尤異者, 移文于各道, 悉抄令報。 今者此人等, 其時未得顯著, 恐其實有異也。 然於見聞, 雖不高, 有一事涉於孝行者, 則所當賞物也。 其中稍異者, 復其戶, 又其中不惜身體, 而所行表著者, 旌表其閭也。 以文案見之, 則其中特異者, 雖載於《三綱行實》者, 無以過矣。 所當旌表之。 但自上嘉賞節行之意, 窮村僻巷之人, 何得以知之? 若以傳敎之意, 判付於此公事, 而移文, 則外方亦知上意之所存, 而尤有所奬勵焉。" 傳曰: "啓意知道。" 其公事曰: "全州私奴金千同、江陵幼學崔應祿、進士申命和妻李氏、咸從幼學盧仁碩、安州軍士朴好、女子朴德、中部私婢末德、抱川閑良權居敬之於父母, 价川良女莫時之於夫, 不惜肌膚, 斷指燒饋, 竝得差病。 忠州前惠民署參奉河叔崙, 旣割其股, 又斷其指, 以療(毋)
                〔母〕
              疾。 牛峯忠順衛李潤童妻洪氏, 前以節行卓異, 復戶勸奬。 厥後二十餘年, 誠敬不懈, 志節益固。 此人等特異, 雖《三綱行實》所載孝子、烈婦, 無以過也。 潭陽書員權福、長水幼學金敬孫、興德錄事吳俊、扶安進士崔弼成、前直長韓崇錫、康津別侍衛高守儉、古阜別侍衛李叔孫、沃溝別侍衛杜世俊、長城驛吏車舜年、全州生員朴世直、三陟幼學金崇孫、楊口戶長柳潭、咸從前旅帥劉仁達、順安前參奉朴蔓根、高原幼學徐尙仁、沃川校生林世華、結城幼學兪恒、金堤私奴難金、鴻山水軍金元孫、中部私奴朴達、沃川驛吏梁老等, 各爲父母, 生盡其孝, 死盡其禮, 操行卓異。 羅州良女能今、古阜良女今伊、金堤良女馬非、萬頃良女今伊、嘉山甲士方權妻尹氏、沃川驛吏梁祿妻莫藏、德山良女寶德、南部故府使崔季思妻南氏、金堤故幼學尹師任妻朴氏、全州幼學朴衡文妻金氏、沃川良女石乙今、西部故僉知鄭錫禧妾良女貞今、雲山故幼學兪諧妻良女中之等, 夫亡後, 喪禮極盡, 其誠, 久而不衰, 節行可尙。 潭陽正兵鄭利、鄭漢、鄭進、鄭倫同居二場, 奉養其(毋)
                〔母〕
              , 孝友之情, 出於至誠, 亦爲可嘉。 前項金千同、崔應祿、河叔崙、申命和妻李氏、盧仁碩、權居敬、朴德、末今、莫時、李潤童妻洪氏等, 則依《大典》旌門復戶。 書員權福、幼學金敬孫、進士崔弼成、別侍衛杜世俊、生員朴世直、幼學兪恒、錄事吳俊等, 則賞職。 幼學徐
              尙仁、良女能今、良女今伊、良女馬非、今伊、私奴朴達、驛吏車舜年、梁老等, 則復戶賞物。 韓崇碩、高守儉、李叔孫、金崇孫、劉仁達、朴蔓根、林世華、金元孫、柳潭、難金、朴衡文妻金氏、尹師任妻朴氏、兪諧妻中之、方權妻尹氏、良女石乙今、寶德、貞今、莫莊、崔季思妻南氏、鄭利、鄭漢、鄭進、鄭倫, 則賞物勸奬何如?"
地名: 德山 (忠清道, 郡)
年: 1529.0

○諫院啓前事。 憲府全數啓曰: "納穀受價事, 諫院所啓至當: 臣等已停而後啓, 豈無其意? 請加省念, 母累聖德。 臣等初啓此事時, 上敎以爲後不爲弊, 卽改判付。 臣等意以爲所啓事, 雖未蒙允, 上意必惕然動念, 後無如此等事。 近者故參議金麟厚妻許氏, 以德山海澤折受事上言, 自上不問可否于該曹, 卽命依法折給。 該曹據監司啓本之意防啓, 請推上言者, 而又命勿推分揀。 此非獨許氏之事, 而復蹈前日之失。 臣等不勝缺望。 海澤旣命分揀, 故臣等只陳所懷而已, 納穀事, 所關至大, 請勿留難。 前日該曹所啓公事, 公私兩便, 請依所啓。 昔宋
              太祖曰: ‘洞開中門, 正如我心, 少有邪曲, 人皆見之。’ 帝王蕩蕩平平之道, 不外是矣。 此言另加體念, 鄭公弼所犯, 前日己啓之, 請速罷。" 傳曰: "權勣事及兩夫人家奴、富商推治事, 如啓, 金麟厚妻許氏, 不知其何許人也, 大抵如此等事, 分揀折給與否, 在該曹爲公事如何耳。 堂上朝官之妻, 不可以此而推之, 故以勿推分揀, 爲判付也。 餘不允。"
地名: 德山 (忠清道, 郡)
年: 1540.0

○憲府啓曰: "昨日下問海澤相爭之事, 相考司中, 則凡海澤立案, 皆以奴名呈訟, 故不知某人乃某奴也。 但玉同, 海安君妻父故參奉愼弘猷之奴子, 此乃王子相爭海澤事也。 牙山官吏, 知情誤決, 故已推之矣。"
                【憲府相考書啓: "禮山居甲士李守良呈狀云: ‘京中居內需司官員稱名人崔千孫, 德山居尹起貞等田地奪取。 二公主家記上, 牙山居奴一山地奪取。 二公主家記上, 申倫地奪取。 三公主家記上, 禮山居同人李守良等十五人地奪取。 德陽君家記上, 又鳳城君奴孝林與私奴終同、玉同等, 平澤地掘浦相爭’ 云。"】
              答曰: "見推牙山縣監公事, 則鳳城君奴孝林, 與韓瑞雲奴終同相爭也。 然則似不干於海安君, 故問之也。 今見啓辭, 海安君妻父愼弘猷之奴玉同云, 必以此爲干於海安君而啓之也。 玉同雖云愼弘猷之奴, 海安君不傳得爲己奴, 則似不干於海安君也。 千孫者, 奪取民田, 記上諸君公主之家云。 此人專不干於內需司, 而前者以別監爲司鑰者, 詐稱官員, 奪取民田, 於所聞甚爲不美。 法司察而爲公事可也。"
地名: 德山 (忠清道, 郡)
年: 1547.0

○乙巳/上御朝講。 特進官鄭萬鍾曰: "臣頃在咸鏡道, 道內驛路, 日漸凋殘, 而平原、德山等驛奴婢, 投托於內需司者, 至於三十餘口, 其驛因此尤弊。 如不得還下投屬者, 則或量給其代, 或令該曹, 更爲分揀何如? 六鎭人物, 日漸稀罕者, 以其萬戶、僉使、守令輩, 或稱奴婢, 多率以來。 設關於磨天嶺, 如中原之山海關, 譏察出入, 則非但更無出來之路, 於彼人往來時, 亦知其難犯矣。 良宮屬,
                【咸興
                  太祖舊宅之基, 今爲本宮, 以良民別屬於宮者, 謂之良宮屬。 私奴婢背主者, 皆於此投托, 冒稱宮屬, 本主莫敢與本宮相爭, 至於被奪, 怨呼相聞。】
              祖宗朝則三百戶, 而有別差,
                【內需司遣其私屬一人, 稱 ‘委差’, 監護本宮, 三年而遞。】
              掌魚物進上之事。 中宗朝, 李長坤爲監司時, 啓而廢之, 至末年乃復立。 今則厥戶甚多, 民之投屬者寔繁, 軍士日少, 非細事也。 嗣服之初, 遠近拭目, 顒望聖治。 如此之事, 一皆革罷, 以充闕軍, 或定其各驛日守, 則夫豈偶然?"

○忠淸道
              德山居校生金應臣, 自髫齕時, 孝友天至。 甲辰春, 癘疫大熾, 應臣母子, 先染其病, 應臣力病侍側, 藥餌諸方, 無不備至。 及母死, 號慟擗踊, 哀毁過禮。 移殯于山, 遂伏其側, 朝夕祭奠, 躬自執爨, 常患汲道頗遠, 艱於往來。 一日夢有白頭翁, 指廬側曰: "掘彼數尺, 有泉當湧。" 翌日告于隣人, 則衆皆驚異, 卽掘其處, 泉水忽湧滿井, 至大祥後乃涸。 其父遘疾危篤, 應臣晝夜不離側, 焚香告天, 願以身代, 俄而父病遂瘳, 人以爲誠孝所感。 全羅道
              高山居幼學金潤屋妻鞠氏, 自少性行貞靜, 異於凡女。 年至十五, 成伉儷之禮, 嘗與夫誓約曰: "君若不幸先死, 則何忍獨生於世? 吾亦死而相從。" 嫁之第四年, 潤屋適得病, 累月不愈, 遂成沈痾而死, 鞠氏晝夜抱持, 號哭不止, 聞者莫不流涕。 自夫之死後, 一不啜粥, 或絶或蘇。 父母猶恐自死, 使婢日夜守視, 殯夫之翌日, 乘隙入房中, 自縊而死。 其父母從女之願, 同葬一穴。 皆命旌門復戶。